ทีมเศรษฐกิจ เร่งวางมาตรการกระตุ้นเศรษฐกิจ ปรับแนวทานำเข้า-ส่งออก
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยว่า การหารือกับคณะทำงานด้านเศรษฐกิจชุดเล็กได้มีการวางมาตรการที่จะแก้ไขปัญหาทางเศรษฐกิจอย่างรอบด้าน โดยเฉพาะเรื่องการส่งออกและนำเข้าที่ต้องมีการปรับเปลี่ยนวิธีการอย่างเหมาะสม ซึ่งขณะนี้เห็นใจผู้ประกอบการที่ได้รับความเดือดร้อนอย่างถ้วนหน้าและงบประมาณที่มีอยู่จะนำมาใช้สำหรับการเตรียมมาตรการในอนาคตด้วย ทั้งนี้รัฐบาลให้ความสำคัญว่าจะทำอย่างไรไม่ให้ภาคการผลิตต้องได้รับความเสียหาย เนื่องจากวันนี้หลายโรงงานต้องปิด เพราะพบผู้ติดเชื้อ ซึ่งการแก้ไขปัญหาเบื้องต้นคือการจัดโรงพยาบาลสนามในโรงงานเพื่อดูแลผู้ติดเชื้อ แต่หากไม่เพียงพออาจต้องขอความร่วมมือจากหน่วยงานอื่นๆเช่นกระทรวงอุดมศึกษา วิทยาศาสตร์วิจัยและนวัตกรรม หรือ อว.นอกจากนี้ ได้ติดตามความคืบหน้าโครงการภูเก็ตแซนด์บ็อกซ์ รวมถึงการเปิดพื้นที่ท่องเที่ยวอื่นๆ ซึ่งพบว่าในทุกพื้นที่สถานการณ์ยังดีอยู่และเห็นว่าต้องขยายแนวทางให้มากขึ้น โดยประเด็นสำคัญเน้นการฉีดวัคซีนโควิด-19 และวางมาตรการตรวจคัดกรองการเข้าออกอย่างเข้มงวด เพื่อสร้างความมั่นใจแก่นักท่องเที่ยวและประชาชนในพื้นที่